1. Il-Kunsill jilqa' d-Dokument ta' Diskussjoni Konġunt tal-4 ta' Marzu 2015 'Lejn Politika Ewropea tal-Viċinat Ġdida', maħruġ b'mod konġunt mir-Rappreżentant Għoli u mill-Kummissjoni. 2. Il-Politika Ewropea tal-Viċinat (PEV) hija kruċjali kemm għall-Politika Estera u ta' Sigurtà Komuni tal-UE kif ukoll għal oqsma oħra tal-azzjoni esterna tal-UE. Il-viċinat huwa prijorità strateġika u interess fundamentali għall-UE. Il-Kunsill jissottolinja l-importanza ta' relazzjoni speċjali mal-ġirien tal-UE li teħtieġ tkun kemm jista' jkun effettiva sabiex tiġi żviluppata żona ta' stabbiltà, sigurtà u prosperità komuni. Il-Kunsill jenfasizza l-ħtieġa għal ħidma dwar rieżami tal-PEV sabiex jiġi żgurat li din tipprovdi qafas adegwat għal relazzjonijiet fit-tul mas-sħab kollha tal-PEV, waqt li tagħmilha wkoll aktar politika u adattata għall-isfidi varji fil-viċinat. 3. Il-PEV għandha l-għan li tiżviluppa viċinat demokratiku, stabbli u prosperu, ibbażat fuq impenn lejn il-valuri fundamentali, inklużi l-istat tad-dritt, il-protezzjoni tad-drittijiet tal-bniedem u l-ugwaljanza bejn is-sessi. 4. Il-Kunsill jisħaq fuq il-ħtieġa li jiġi żgurat l-involviment sħiħ tal-Istati Membri tal-UE fl-istadji kollha tal-proċess ta' rieżami. Il-Kunsill jilqa' l-konsultazzjonijiet mis-Servizz għall-Azzjoni Esterna u s-servizzi tal-Kummissjoni mal-pajjiżi sħab, il-Parlament Ewropew, u ma' partijiet ikkonċernati oħra bħas-soċjetà ċivili, il-komunità kummerċjali, organizzazzjonijiet internazzjonali rilevanti, u l-pubbliku inġenerali. 5. Il-Kunsill jirrikonoxxi li l-kuntest ġeografiku usa' tas-sħab tagħna u tar-relazzjonijiet tagħhom mal-ġirien tagħhom huma kunsiderazzjonijiet importanti, u dan iħalli impatt fuq l-ENP. Huwa dritt uniku tal-UE u tas-sħab tagħha biex jiddeċiedu b'mod sovran dwar kif iridu jipproċedu fir-relazzjonijiet tagħhom. 6. Il-Kunsill jafferma l-erba' oqsma ta' prijorità li r-rieżami attwali tal-PEV jipprova jindirizza: 'Differenzjazzjoni'; 'Fokus' (li fost l-oħrajn jinkludi s-sigurtà, l-iżvilupp ekonomiku u l-kummerċ, il-governanza tajba, il-migrazzjoni, l-enerġija u d-drittijiet tal-bniedem); 'Flessibbiltà'; u 'Sjieda u Viżibbiltà'. Dawn l-oqsma jirriflettu l-prinċipji ewlenin li għandhom jgħinu jiddefinixxu PEV aktar simplifikata, skont il-prijoritajiet u l-interessi politiċi tal-UE. 7. Il-Kunsill jenfasizza li PEV riveduta għandha tqis l-interessi u l-ħtiġijiet tal-UE u l-ġirien tagħha, l-impenn tal-ġirien favur ir-riformi, il-livell ta' ambizzjoni tas-sħubija kif ukoll sfidi differenti u l-ambjent ġeopolitiku. Il-politika għandha tkun kapaċi twieġeb b'mod flessibbli għas-sitwazzjonijiet li qed jinbidlu fir-reġjun, għall-isfidi u l-kriżijiet filwaqt li tħares il-kontinwità u l-prevedibbiltà tagħha. Approċċ xprunat mid-domanda u l-interess għandu jżid is-sjieda tal-pajjiżi sħab. 8. L-istabbiltà u l-prosperità bbażati fuq il-prinċipji tal-inklużjoni politika, l-istat tad-dritt, ir-rispett għad-drittijiet tal-bniedem u l-iżvilupp ekonomiku inklużiv fil-viċinat tagħha huwa interess fundamentali tal-UE. Il-Kunsill jistieden lir-Rappreżentant Għoli u lill-Kummissjoni biex jiżviluppaw sett ta' proposti li jiżguraw il-koerenza tal-Politika mad-dimensjonijiet tas-sigurtà u l-politika barranija tal-azzjonijiet esterni tal-UE. Il-politika għandha tikkontribwixxi għall-promozzjoni tal-istabbiltà fil-viċinat f'konformità mal-approċċ komprensiv u d-dimensjoni esterna ta' politiki rilevanti oħra tal-UE bħall-ispazju ta' Libertà, Sigurtà u Ġustizzja. L-istrumenti tal-PEV għandhom jintużaw b'mod usa' sabiex tissaħħaħ il-kapaċità tal-pajjiżi sħab li jindirizzaw theddid għas-sigurtà, b'mod partikolari permezz ta' riformi tas-settur tas-sigurtà. Bl-istess mod, ir-rieżami li għaddej bħalissa tal-PEV għandu jimmira lejn koordinazzjoni aktar mill-qrib bejn l-attivitajiet tal-PEV u dawk usa' tal-PESK/PSDK b'mod komprensiv. 9. Il-Kunsill jinkoraġġixxi lir-Rappreżentant Għoli u lill-Kummissjoni biex jissimplifikaw il-proċeduri sabiex l-appoġġ tal-UE permezz tal-istrumenti tal-PEV isir aktar flessibbli u jwieġeb għal sitwazzjonijiet li qegħdin jinbidlu fuq il-post u jkompli jinkoraġġixxi l-koordinazzjoni effettiva ta' donaturi, inkluż ma' donaturi mhux mill-UE. 10. Jeħtieġ li l-UE tippreżenta b'mod aktar effettiv l-impatt li qiegħda tħalli l-PEV fuq ħajjet in-nies. Il-Kunsill jisħaq fuq l-importanza ta' narrattiva ċara u l-ħtieġa għal sforzi ta' komunikazzjoni strateġika dwar l-impenn tal-UE fir-reġjun, inkluż dwar il-valuri u l-objettivi tagħha. Għandhom isiru aktar sforzi biex tissaħħaħ il-viżibbiltà tal-UE bħala entità sħiħa, u tiġi kkomunikata l-politika barranija Ewropea u l-firxa wiesgħa ta' attivitajiet ta' kooperazzjoni settorjali lejn il-pajjiżi tar-reġjun. F'dan il-kuntest, il-Kunsill jissottolinja l-ħtieġa li jitwessa' l-involviment tal-UE mas-soċjetà ċivili u l-komunità kummerċjali. 11. Il-Kunsill itenni l-importanza li jiġu żviluppati aktar l-integrazzjoni u d-djalogu skont id-dimensjonijiet reġjonali speċifiċi tal-PEV, u jissottolinja r-rwol ċentrali tas-Sħubija tal-Lvant u l-Unjoni għall-Mediterran. F'dan il-kuntest, huwa jfakkar fl-importanza ta' inizjattivi reġjonali oħra bl-involviment tal-UE u tal-Istati Membri. Aktar kooperazzjoni reġjonali msaħħa tikkontribwixxi għal atmosfera ta' sħab indaqs, ittejjeb is-sens ta' sjieda konġunta tal-ġirien tal-UE, u ssaħħaħ il-politika kollha kemm hi. 12. Il-Kunsill jistieden lir-Rappreżentant Għoli u lill-Kummissjoni jippreżentaw proposti ta' riforma għall-kunsiderazzjoni tal-Kunsill sal-ħarifa 2015 u jibqa' jsegwi din il-kwistjoni. Huwa jilqa' l-konsultazzjonijiet reċenti mas-sħab tan-Nofsinhar li saru f'Barċellona u jistenna b'interess il-konsultazzjonijiet mas-sħab tal-Lvant f'Riga. Il-Kunsill jisħaq fuq il-ħtieġa li jiġu żgurati s-sjieda u l-involviment tal-pajjiżi sħab tal-PEV fil-proċess ta' rieżami sabiex titjieb l-effettività tal-politika u l-approċċ individwalizzat tagħha. Ara l-paġna tal-laqgħa